Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 4 Pv 45/14/1101	Bratislava I, 25.9.2014
EEČ : 2-8-263-2014

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátorka Okresnej prokuratúry Bratislava I
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
23.12.2013 v čase o 16.28 h v priestoroch OD MY Tesco v Bratislave na  Kamennom námestí 1/A  v oddelení potravín skonzumoval 1 ks Mila v hodnote 0,47 €/ks, 1 ks Milena v hodnote 0,31 €/ks a 2 ks Tatranka v hodnote 0,20 €/ks a to takým spôsobom, že obvinený po tom ako zobral z pultu tovar sa prechádzal  po oddelení potravín, pričom uvedený tovar skonzumoval, následne v čase 16.47 h prešiel cez pokladničnú zónu bez zaplatenia za tento tovar, na čo bol pri východe  zadržaný pracovníkom SBS Pemar, pričom skonzumoval tovar v celkovej hodnote l,18 €, čím poškodenej spoločnosti  TESCO STORES  SR, a.s. so sídlom v Bratislave na Kamennom námestí l/A  bola spôsobená škoda vo výške l,18 €, pričom následne bolo zistené, že obvinený sa dňa 29.11.2013 v priestoroch OD MY Tesco v  Bratislave na Kamennom námestí l/A  dopustil priestupku proti majetku podľa § 50 odsek 1 zákona číslo 372/90 Zb. o priestupkoch v znení neskorších predpisov, nakoľko skonzumoval 1 ks tyčinky Margot v celkovej hodnote 0,47 €, na čo prešiel cez pokladničnú zónu bez zaplatenia, za čo mu bola dňa 29.11.2013 Obvodným oddelením PZ Staré Mesto - stred Okresným riaditeľstvom PZ v Bratislave I uložená bloková pokuta nezaplatená na mieste vo výške 20,- € pod číslom 11031046, ktorá nadobudla právoplatnosť dňa 29.11.2013, 

a

21.12.2013 v čase okolo 12.00 h v Bratislave na Kamennom námestí l/A v oddelení potravín v suteréne OD MY Tesco bez použitia násilia odcudzil 3 ks čokolády značky Kofila 35 g v hodnote 0,35 €/kus, 3 ks Tatranka 33 g v hodnote 0,20 €/kus, 1 ks čokoládová tyčinka značky KOKO v hodnote 0,35 €, 3 ks taštička Makova 70g v hodnote 0,65 €/kus, 1 ks taštička orechová v hodnote 0,65 €, l ks XL Banán čokoláda 60 g v hodnote 0,65 €, 1 ks tyčinka značky NU 46 g v hodnote 0,59 €, teda tovar  v celkovej hodnote 5,84 € a to tak, že pri prechádzaní oddelením potravín, vyberal uvedený tovar z regálov a postupne ho konzumoval, pričom prešiel pokladničnou zónou bez zaplatenia uvedeného tovaru, na čo bol zadržaný pracovníkmi SBS OD Tesco pri východe z OD MY Tesco, čím svojim konaním spôsobil poškodenej spoločnosti TESCO STORES SR, a s. so sídlom v Bratislave na Kamennom námestí číslo 1/A  škodu vo výške 5,84 €, pričom následne bolo zistené, že obvinený sa dňa 29.11.2013 v priestoroch OD MY Tesco  v Bratislave na Kamennom námestí l/A  dopustil priestupku proti majetku podľa § 50 odsek 1 zákona číslo 372/90 Zb. o priestupkoch v znení neskorších predpisov, nakoľko skonzumoval 1 ks tyčinky Margot v celkovej hodnote 0,47 €, na čo prešiel cez pokladničnú zónu bez zaplatenia, za čo mu bola dňa 29.11.2013 Obvodným oddelením PZ Staré Mesto - stred Okresným riaditeľstvom PZ v Bratislave I uložená bloková pokuta nezaplatená na mieste vo výške 20,- € pod číslom 11031046, ktorá nadobudla právoplatnosť dna 29.11.2013.

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený príslušník  Obvodného oddelenia Staré Mesto - stred Okresného riaditeľstva Policajného zboru v Bratislave I uznesením číslo konania ORP - 61/SMS-B1-2014 z 23. januára 2014 podľa ustanovenia § 199 odsek 1 začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX za prečin krádeže  podľa  § 212 odsek 2 písmeno f)  Trestného zákona na skutkovom základe uvedenom vo výrokovej časti predmetného uznesenia.

	Ďalej poverený príslušník  Obvodného oddelenia Staré Mesto - stred Okresného riaditeľstva Policajného zboru v Bratislave I uznesením číslo konania ORP - 234/SMS-B1-2014 z 18. februára 2014 podľa ustanovenia § 199 odsek 1 začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX za prečin krádeže  podľa  § 212 odsek 2 písmeno f)  Trestného zákona na skutkovom základe uvedenom vo výrokovej časti predmetného uznesenia

Nadväzne na to ďalším uznesením poverený príslušník Obvodného oddelenia Staré Mesto - stred  Okresného riaditeľstva Policajného zboru v Bratislave I pod číslom konania ORP-61/SMS-B1-2014 z 12. marca 2014 postupom podľa § 21  odsek 3  Trestného poriadku spojil vyššie uvedené trestné veci vedené proti obvinenému XXXXX na spoločné konanie.

	Následne poverený príslušník Policajného zboru predložil prokurátorovi spisový materiál s návrhom na zastavenie trestného konania podľa § 215 odsek 1 písmeno e) Trestného poriadku s tým, že obvinený XXXXX nebol v čase spáchania činu pre nepríčetnosť trestne zodpovedný.

Preskúmaním na vec sa vzťahujúceho spisového materiálu som zistila, že taký postup je dôvodný.

Podľa správy z Okresného riaditeľstva Policajného zboru Šaľa zo dňa 05.06.2014 sa obvinený XXXXX t.č. nachádza v sociálnom zariadení DSS  Vlčany n.o., pričom podľa vyjadrenia vedúcej ošetrovateľky je XXXXX mentálne aj telesne postihnutý, je vo veľmi zlom psychickou ako aj fyzickom stave.

S ohľadom na to boli do konania, na základe príkazu sudcu Okresného súdu Bratislava I spisovej značky 0Tp 374/2014 zo 17.07.2014, pribratí znalci z odboru zdravotníctvo, odvetvia psychiatrie XXXXX a  XXXXX.  So záverov ich znaleckého posudku vyplýva, že obvinený  XXXXX trpel v čase skutku organickým psychosyndrómom ťažkého stupňa, závislosťou na alkohole a hazardných hrách. Uvedená komorbidita mala vplyv na jeho rozpoznávacie a ovládacie schopnosti a to nasledovne: schopnosť rozpoznať nebezpečnosť svojho konania bola forenzne významne znížená a schopnosť konanie ovládať bola u obvineného XXXXX v čase spáchania skutku vymiznutá. Ďalej znalci dodali, že obvinený v súčasnosti trpí organickým psychosyndrómom a to jeho ťažkým stupňom. Pre toto postihnutie nie je schopný chápať zmysel trestného konania. Ďalej obvinený trpí závislosťou na alkohole a hazardných hrách v štádiu kľudu, pričom znalci nenavrhujú liečbu. 

	V zmysle ustanovenia § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	S ohľadom na uvedené je zrejmé, že skutok spáchal obvinený XXXXX, avšak v čase spáchania skutku nebol pre duševnú chorobu trestne zodpovedný, a preto som rozhodla tak, ako je uvedené vo výrokovej časti tohto rozhodnutia a trestné stíhanie som zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Hana Štaffenová
prokurátorka